CELEX: 62015CN0062
Language: el
Date: 2015-02-11 00:00:00
Title: Υπόθεση C-62/15 P: Αναίρεση που άσκησε στις 11 Φεβρουαρίου 2015 η DTL Corporación, S.L. κατά της αποφάσεως που εξέδωσε το Γενικό Δικαστήριο (τρίτο τμήμα) στις 9 Δεκεμβρίου 2014 στην υπόθεση T-176/13, DTL Corporación κατά ΓΕΕΑ

4.5.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 146/14
            
         Αναίρεση που άσκησε στις 11 Φεβρουαρίου 2015 η DTL Corporación, S.L. κατά της αποφάσεως που εξέδωσε το Γενικό Δικαστήριο (τρίτο τμήμα) στις 9 Δεκεμβρίου 2014 στην υπόθεση T-176/13, DTL Corporación κατά ΓΕΕΑ
   (Υπόθεση C-62/15 P)
   (2015/C 146/22)
   Γλώσσα διαδικασίας: η ισπανική
   
      Διάδικοι
   
   
      Αναιρεσείουσα: DTL Corporación, S.L. (εκπρόσωπος: A. Zuazo Araluze, δικηγόρος)
   
      Αντίδικος κατ’ αναίρεση: Γραφείο Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα) (ΓΕΕΑ)
   
      Αιτήματα
   
   Η αναιρεσείουσα ζητεί από το Δικαστήριο:
   
               —
            
            
               τη μερική ακύρωση, κατά το μέρος που αφορά όλα τα προϊόντα και τις υπηρεσίες των κλάσεων 9 και 37, της αποφάσεως του τετάρτου τμήματος προσφυγών της 24ης Ιανουαρίου 2013, στην υπόθεση R 661/2012-4, με την οποία απορρίφθηκε η ασκηθείσα προσφυγή κατά της αρνήσεως καταχωρίσεως του κοινοτικού σήματος αριθ. 8830821«Generia»·
            
         
               —
            
            
               να υποχρεώσει το ΓΕΕΑ και τους λοιπούς υπέρ του παρεμβαίνοντες στην παρούσα αναιρετική δίκη διαδίκους να φέρουν τα δικαστικά έξοδα της διαδικασίας.
            
         
      Λόγοι αναιρέσεως και κύρια επιχειρήματα
   
   
      Παραβίαση του δικαίου της Ένωσης εκ μέρους του Γενικού Δικαστηρίου: Το τέταρτο τμήμα προσφυγών τροποποίησε με την απόφασή του της 24ης Ιανουαρίου 2013, στην υπόθεση R 661/2012-4, την αιτιολογία της αποφάσεως του τμήματος ανακοπών περί αρνήσεως καταχωρίσεως στις κλάσεις 9 και 37 του κοινοτικού σήματος αριθ. 8830821 «Generia». Συγκεκριμένα, το τμήμα ανακοπών στήριξε την εν λόγω άρνηση στην ομοιότητα των προϊόντων και υπηρεσιών των κλάσεων 9 και 37 με τα προϊόντα της κλάσεως 7 του αντιτασσόμενου σήματος. Το δε τμήμα προσφυγών επιβεβαίωσε την απόρριψη του αιτήματος αυτού, αλλά στήριξε την απόφασή του στην ομοιότητα των εν λόγω προϊόντων και υπηρεσιών των κλάσεων 9 και 37 με τις υπηρεσίες της κλάσεως 40 του αντιτασσόμενου σήματος. Με τον τρόπο αυτό, το τμήμα προσφυγών παρέβη το άρθρο 64.1 του κανονισμού (ΕΚ) 207/2009 του Συμβουλίου (1), για το κοινοτικό σήμα, διότι οι υπηρεσίες της κλάσεως 40 του αντιτασσόμενου σήματος ουδέποτε αντιτάχθηκαν στα προϊόντα και τις υπηρεσίες των κλάσεων 9 και 37 του σήματος του οποίου ζητείται η καταχώριση (ενώ αντιθέτως είχαν αντιταχθεί στις υπηρεσίες άλλων κλάσεων). Επιπλέον, το τμήμα προσφυγών παρέβη το άρθρο 75 του κανονισμού (ΕΚ) 207/2009 του Συμβουλίου, για το κοινοτικό σήμα καθώς δεν κλήθηκε η νυν αναιρεσείουσα προκειμένου να προβάλει τα επιχειρήματά της όσον αφορά αυτήν την υποκατάσταση της αιτιολογίας. Με την αναιρεσιβαλλόμενη απόφαση κρίθηκε ότι η διαδικασία που ακολουθήθηκε ήταν νομικώς ορθή, γεγονός που συνεπάγεται παραβίαση του δικαίου της Ένωσης [άρθρα 64.1 και 75 του κανονισμού (ΕΚ) 207/2009 του Συμβουλίου, για το κοινοτικό σήμα].
   
      (1)  EE L 78, σ. 1.